JOU LIEFDESTAAL - GOD PRAAT DIT ELKE DAG - Nader in eenvoud
Published on 14th Jun 2021 8th Jun 2021 by Risa Cronje
Hierdie artikel het voorheen in 2019 op Nader In Eenvoud verskyn as God Praat Jou Taal Van Liefde en God Praat Ook Jou Liefdestaal.
Jy het seker al die boek, Vyf Tale Van Die Liefde, deur Gary Chapman gelees. Daarin skryf hy dat mense liefde op verskillende maniere ervaar en bewys. Elkeen van ons het 'n primêre liefdestaal. As iemand liefde aan jou op jou primêre manier bewys, dan weet jy sommer dat die persoon jou liefhet. Maar as die persoon een van die ander tale 'praat', dan voel jy nie dat hy/sy jou liefhet nie.
As jy nog nie die boek gelees het nie, dan wonder jy seker wat die vyf liefdestale nou eintlik is. Dit is opbouende woorde, kwaliteit-tyd, geskenke, diensbaarheid en fisiese aanraking.
Gary het ook 'n boek met die naam, God Speaks Your Love Language, geskryf. In hierdie boek skryf hy dat God elkeen van die liefdestale volmaak 'praat'. Vandag gaan ons 'n bietjie hierna kyk.
GOD PRAAT DIE GESKENKE-LIEFDESTAAL.
Kom ons begin by die geskenke-liefdestaal.
Johannes 3:16 vertel ons van die grootste geskenk wat God gegee het. Daar staan: "God het die wêreld so liefgehad dat Hy Sy enigste Seun gegee het, sodat dié wat in Hom glo, nie verlore sal gaan nie maar die ewige lewe sal hê."
Daar is niemand wat meer vrygewig is as God nie. Hy gee omdat Hy liefhet. As geskenke jou liefdestaal is, kyk net 'n bietjie om jou rond. Jy sal oral sien hoe God jou daagliks oorlaai met geskenke van liefde.
DIE TAAL VAN OPBOUENDE WOORDE.
God 'praat' ook die taal van opbouende woorde sommer baie goed. Die Bybel is vol woorde wat ons opbou. God se woorde is vriendelik en geduldig en laat jou besef hoe baie Hy vir jou omgee.
As opbouende woorde jou liefdestaal is, sal jy agterkom dat God byvoorbeeld vir jou 'n bemoedigende vers in jou stiltetyd gee. Of Hy sal iemand na jou toe stuur wat vir jou presies sê wat jy nodig gehad het om te hoor.
KWALITEIT-TYD AS LIEFDESTAAL.
Dalk is kwaliteit-tyd jou primêre liefdestaal. God 'praat' ook hierdie taal volmaak. Vir Hom is tyd saam met jou, tyd waar dit net jy en Hy is en waar julle net op mekaar kan fokus, baie belangrik.
God is, deur die Heilige Gees, altyd by ons. In Johannes 14:16-17 staan daar: "Ek sal die Vader vra, en Hy sal vir julle 'n ander Voorspraak stuur om vir ewig by julle te wees, naamlik die Gees van die waarheid. Die wêreld kan Hom nie ontvang nie, omdat hulle Hom nie sien en Hom nie ken nie. Maar julle ken Hom, omdat Hy by julle bly en in julle sal wees".
En God het belowe om ons nooit te verlaat nie: "God self het gesê: "Ek sal jou nooit verlaat nie, jou nooit in die steek laat nie" (Hebreërs 13:5).
Maar Hy het ook belowe dat, as jy kwaliteit-tyd met Hom nodig het, Hy daar is om tyd met jou spandeer. Lees wat sê Jakobus 4:8a:"Nader tot God en Hy sal tot julle nader". (Die Engels sê dit net soveel mooier: "Come close to God, and God will come close to you.")
DIE LIEFDESTAAL VAN DIENSBAARHEID OF DADE.
As diensbaarheid of dade jou primêre liefdestaal is, kan jy verseker weet God 'praat' dit ook baie goed.
Die Vader het Sy groot liefde aan ons bewys deur Sy eniggebore Seun te stuur. Jesus het weer Sy liefde bewys deur iets te doen wat net Hy kon doen. Hy gee Sy lewe aan die kruis. Hy, wat geen sonde geken het nie, word sonde in ons plek sodat ons met God versoen kan word en Sy kinders kan wees.
Nog nooit het iemand ander mense op so 'n manier gedien nie, en niemand sal dit ooit in die toekoms doen nie.
Die Here voorsien in ons daaglikse behoeftes. Hy hoor en gee reën as ons daarvoor vra. Hy maak siekes gesond en beskerm ons elke dag. Kyk maar net om jou rond, en jy sal elke dag jou vinger kan lê op talle dinge wat God doen in jou lewe.
FISIESE AANRAKING AS LIEFDESTAAL.
Laastens is daar fisiese aanraking. En miskien is hierdie een jóú liefdestaal, want jy voel eers regtig iemand se liefde wanneer hulle aan jou raak. Jy mag dink dat dit vir God 'n bietjie moeilik gaan wees om hierdie taal te 'praat' aangesien jy Hom nie kan sien nie. Maar dis nie waar nie, want ook in hierdie taal is Hy vloeiend.
Mense wat fisiese aanraking as liefdestaal het, is gewoonlik diegene wat makliker God se teenwoordigheid by hulle voel. Ek het al gehoor mense beskryf dit as 'n warmte wat oor hulle kom of iets soos wind wat by hulle verbygaan. Dit is ook wanneer jou emosies op so 'n manier geraak word en jy God ervaar in die vreugde en vrede wat in jou opborrel. Of wanneer iemand vir jou bid terwyl hulle net jou hand vashou, en jy bewus raak van God by jou.
Jesus het gereeld mense aangeraak. Onthou jy die melaatse wat na Jesus toe gekom het en vir Hom gesê het, "Here, as U wil, kan U my gesond maak"? Jesus het hom aangeraak en vir hom gesê: "Ek wil. Word gesond!" En sy melaatsheid was onmiddellik weg.
Of wat van die keer toe Jesus Sy dissipels se voete gewas het? Slawe het gewoonlik hierdie werk gedoen. Maar hier is die Seun van God besig om Sy liefde aan die dissipels te wys. Hy vat nie net aan hulle nie, maar bewys ook 'n daad van diensbaarheid.
GOD PRAAT JOU LIEFDESTAAL.
Jy sien, dit maak nie saak wat jou liefdestaal is nie, God kan dit beter 'praat' as enige iemand anders. En die beste van alles, Hy 'praat ook al die ander liefdestale teenoor jou om jou elke dag oor en oor te verseker dat Hy jou liefhet!
God is liefde, en liefde is die motief vir alles wat Hy doen. Dit maak nie saak wat jou primêre liefdestaal is nie, God 'praat' dit volmaak. En Hy verstaan presies wat jy sê wanneer jy daardie taal teenoor Hom 'praat'.
Ek wil jou uitdaag om elke dag 'n punt daarvan te maak om bewus te raak van die verskillende maniere waarop God Sy liefde aan jou bewys. Selfs al is die liefdestaal wat Hy op die oomblik 'praat', nie jou primêre een nie, sien dit ook raak.
Last Modified on 8th Jun 2021
Tagged with diensbaarheid, fisiese aanraking, geskenke, kwaliteit-tyd, liefde, liefdestale, opbouende woorde